CELEX: 32017D0177
Language: lt
Date: 2017-01-31 00:00:00
Title: 2017 m. sausio 31 d. Komisijos įgyvendinimo sprendimas (ES) 2017/177 dėl bendro pasiūlymo sukurti krovinių vežimo geležinkeliais koridorių „Amber“ atitikties Europos Parlamento ir Tarybos reglamento (ES) Nr. 913/2010 5 straipsniui (pranešta dokumentu Nr. C(2017) 141)

2.2.2017   
            
            
               LT
            
            
               Europos Sąjungos oficialusis leidinys
            
            
               L 28/69
            
         KOMISIJOS ĮGYVENDINIMO SPRENDIMAS (ES) 2017/177
   2017 m. sausio 31 d.
   dėl bendro pasiūlymo sukurti krovinių vežimo geležinkeliais koridorių „Amber“ atitikties Europos Parlamento ir Tarybos reglamento (ES) Nr. 913/2010 5 straipsniui
   
      
         (pranešta dokumentu Nr. C(2017) 141)
      
   
   (Tekstas autentiškas tik vengrų, lenkų, slovakų ir slovėnų kalbomis)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. rugsėjo 22 d. Europos Parlamento ir Tarybos reglamentą (ES) Nr. 913/2010 dėl konkurencingo krovinių vežimo Europos geležinkeliais tinklo (1), ypač į jo 5 straipsnio 6 dalį,
   kadangi:
   
               (1)
            
            
               pagal Reglamento (ES) Nr. 913/2010 5 straipsnio 5 dalį už geležinkelio transportą atsakingos Vengrijos, Lenkijos Respublikos, Slovakijos Respublikos ir Slovėnijos Respublikos ministerijos Komisijai atsiuntė ketinimų protokolą, kurį ši gavo 2016 m. balandžio 7 d. Protokole pateiktas pasiūlymas šių keturių valstybių narių teritorijoje sukurti krovinių vežimo geležinkeliais koridorių „Amber“;
            
         
               (2)
            
            
               remdamasi Reglamento (ES) Nr. 913/2010 5 straipsnio 6 dalimi Komisija šį pasiūlymą išnagrinėjo ir mano, kad dėl toliau išvardytų priežasčių jis atitinka minėto reglamento 5 straipsnį;
            
         
               (3)
            
            
               pasiūlyme atsižvelgta į reglamento 4 straipsnyje išdėstytus kriterijus. Siūlomas krovinių vežimo geležinkeliais koridorius, kertantis daugiau nei tris valstybes nares, geriau sujungia Slovėnijos Respublikos Adrijos jūros uostus, Vengrijos ir Slovakijos Respublikos Dunojaus upės vidaus vandenų kelių uostus. Dėl jo taip pat pagerėja jungtys su dalyvaujančių valstybių narių intermodaliniais geležinkelio ir kelių transporto terminalais ir sudaromas tiesioginis krovininio transporto maršrutas rytinėje Alpių pusėje. Koridorius gali paskatinti geležinkelio eismo su Serbija vystymą ir turi potencialo pagerinti geležinkelių eismą palei rytinę ES sieną bei ties žemynine Europos ir Azijos jungtimi;
            
         
               (4)
            
            
               be to, iš rinkos tyrimų, pridedamų prie krovinių vežimo geležinkeliais koridoriaus „Amber“ pasiūlymo, matyti, kad siūlomame maršrute yra transporto poreikis, įskaitant uosto ir toliau nuo pakrantės esančių rajonų jungtis per vakarinę Vengrijos dalį nuo Koperio jūrų uosto ir į jį, ir transportą tarp rytinių Lenkijos, Slovakijos ir Vengrijos regionų. Iš tyrimų matyti, kad yra paskatinimo naudotis kitomis transporto priemonėmis ir eismo srauto padidėjimo koridoriumi potencialas;
            
         
               (5)
            
            
               atitinkami infrastruktūros valdytojai išreiškė visišką paramą šiam naujam krovinių vežimo geležinkeliais koridoriui ir, kaip nurodoma ketinimų protokole, potencialūs pareiškėjai išreiškė susidomėjimą juo naudotis;
            
         
               (6)
            
            
               šiame sprendime nustatytos priemones atitinka Reglamento (ES) Nr. 913/2010 21 straipsniu įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   2016 m. balandžio 7 d. gautas ketinimų protokolas dėl krovinių vežimo geležinkeliais koridoriaus „Amber“ sukūrimo, kurį Komisijai atsiuntė už geležinkelio transportą atsakingos Vengrijos, Lenkijos Respublikos, Slovakijos Respublikos ir Slovėnijos Respublikos ministerijos ir kuriame kaip pagrindinis krovinių vežimo geležinkeliais koridoriaus „Amber“ maršrutas siūlomas maršrutas Koperis – Liubliana – Zalaszentivanas – Šopronas/Čorna – (Vengrijos ir Serbijos siena) – Kelebia – Budapeštas – Komaromas – Leopoldovas/Raika – Bratislava – Žilina – Katovicai/Krokuva – Varšuva/Lukuvas – Terespolis – (Lenkijos ir Baltarusijos siena), Reglamento (ES) Nr. 913/2010 5 straipsnį atitinka.
   2 straipsnis
   Šis sprendimas skirtas Vengrijai, Lenkijos Respublikai, Slovakijos Respublikai ir Slovėnijos Respublikai.
   
      Priimta Briuselyje 2017 m. sausio 31 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 276, 2010 10 20, p. 22.